חקירות פרשת נוה: נשיאת העליון לשעבר הודתה שלא יכלה לעצור את מעורבתו של נוה בדיוני הוועדה לבחירת שופטים, אף שלא היה חבר בה. שקד סיפרה שהיתה מביאה את המינויים "מבושלים לוועדה". וגם: העימות בין נוה לכרייף בחדר החקירות
שופטת בית המשפט השלום החשודה בפרשת מין תמורת מינויים, אתי כרייף, שלחה שני חברי מרכז ליכוד לחברת הכנסת לשעבר נורית קורן (ליכוד) שהיתה חברה בועדה למינוי שופטים, במטרה לשכנעה לתמוך במינויה. זאת, במקביל למערכת יחסים אינטימית שקיימה עם יו"ר הלשכה לשעבר, אפי נוה, ולקשר קרוב עם שר האוצר משה כחלון – כך נחשף בעדותה של כרייף במשטרה שנגבתה תחת אזהרה.
אתמול חשפנו את מערכת היחסים שנוהלה בין כרייף לכחלון, שהיה מי שהעלה את שמה בוועדה למינוי שופטים באופן רשמי ופעל לקידומה. כרייף צפויה להיות מואשמת (בכפוף לשימוע) כי שיבשה ראיות כשמחקה את ההתכתבויות שלה עם השר כחלון בעודה נמצאת בחדר החקירות. כרייף אף הודתה בחקירתה שמחקה תכתובות עם אנשי ציבור נוספים, ביניהם שופט עליון. 
 נוה וכרייף מואשמים בעסקת תן וקח, לפיה נוה קידם את המינוי של כרייף בזמן שקיימו מערכת יחסים אינטימית. כחלון לעומת זאת, לא נחקר באזהרה לגבי ניגוד עניינים אפשרי בקידום המינוי של כרייף.
כרייף כאמור לא הסתפקה בקשרים עם נוה וכחלון. בחקירה היא מספרת כי הפעילה שני חברי מרכז ליכוד כדי שיפנו לקורן, שאכן המליצה עליה בוועדה לאחר מכן. חברי הליכוד עליהם מדברת כרייף הם איתן אשורי ואודי שאשא, הבעלים של חברת ההסעות הגדולה שאשא. קורן סירבה להתייחס לדברים היום ואמרה שלא פעם פנו אליה אנשים שונים על מנת לקדם ולמנות שופטים כנציגת הוועדה.
נשיאת בית המשפט העליון דאז, מרים נאור, שהסכימה גם היא לתמוך בבחירתה של כרייף, נקראה לתת עדות במסגרת חקירת פרשת נוה. היא נשאלה, בין היתר, האם פעלה כדי לעצור את מעורבותו בדיונים. היא השיבה בכנות מפתיעה:"לא יכולתי לעצור את זה..ראיתי שיש ברית בין שרת המשפטים לנוה. עם זה הייתי צריכה להתמודד. ביחסי אפי-שרת המשפטים להערכתי היו יחסי תן וקח, זו תחושתי…מעת לעת היו לי השערות שהפוליטיקאים וחברי הלשכה הגיעו לדיון במידה רבה מבושלים".
מעדות שרת המשפטים דאז שקד באותה חקירה, עולה כי ההשערות והתחושות של הנשיאה היו מבוססות למדי. "השלב של הבחירה לא היה בוועדה. הייתי מביאה בדרך כלל הכל מבושל", אמרה שקד לחוקרים.
במקרה של כרייף, לשקד לא היתה כוונה לקדמה, עד שהגיעו פניות מנוה ומכחלון – והפור התהפך. זאת, למרות שהיועץ שלה, אלון דביר, הבהיר לה כי לדעתו ישנם מועמדים טובים יותר. חוקרי המשטרה שאלו את שקד מדוע שינתה את דעתה ותמכה בבחירתה של כרייף.
(חוקר): אלון, היועץ שלך, אמר שהשרה עיקמה את האף. הוא גם אמר שהשרה חכמה. רוצה לומר שהדגל האדום הורם בפנייך בזמן אמת.
שקד השיבה: "ככה עובדת הוועדה לבחירת שופטים. אם יש מועמד שחשוב לקבוצה מסוימת, אז במסגרת ההסכמות מקדמים מועמדים גם אם מעקמים את האף".
התכתבויות של כרייף עם אפי נוה היו בוטות יותר, מאשר אלו עם כחלון. קיים צו איסור פרסום על תוכנן. נוה הודה בחקירתו כי בינו לבין כרייף התקיים קשר מיני, אולם הוא התעקש כי מדובר ביחסים רגילים – ללא כל קשר למינויה של כרייף לשופטת.
נוה אמר בחקירה: "הקשר שלי ושל אתי היה קשר בין גבר לאישה שמצאו חן אחד בעיני השני…אני מתייחס לעצמי כאל גבר מעניין ומושך בזכות עצמו, ולא מסוגל להשלים עם סיטואציה שארגיש שמישהי מגלה בי עניין…רק בגלל תפקיד או מעמד".
השופטת כרייף, מצידה, הכחישה קשר מיני כלשהו.
כרייף: גם אם היה בקשר מגע או טיזינג, לא מדובר ביחסי מין.
חוקרת: אז איזה מגע היה ביניכם?
כרייף: חיבוק, נשיקה. לא משהו חריג.
כאשר עומתה עם התכתובות במפורט אמרה השופטת: "המילים לא מכובדות ואני לא מגנה עליהן ואני נבוכה לקרוא אותן. בינן לבין מגע מיני וקבלת שוחד או מתן שוחד המרחק רב מאוד”.
חוקרת: אני אגיד לך למה את מסתירה את העובדה שקיימת איתו יחסי מין. כי המין הוא המתת שנתת לאפי נוה בתמורה לקידומך כשופטת ואת יודעת את זה
כרייף: מבייש אפילו לחשוב שהייתי מעלה דבר כזה ולו במחשבתי, כל שכן במעשיי
ברגע דרמטי במיוחד הוכנס גם אפי נווה לחדר החקירות וחזר באוזניה של השופטת על גרסתו כי היה ביניהם קשר מיני.
חוקר: אפי משקר?
כרייף: אני לא אודה במה שלא היה….למה אפי אמר מין? אני לא יודעת…כל אחד מפרש אחרת קשר אינטימי…אני מייחלת שהאמת תצא לאור…כל כולי מכף רגל ועד ראש אמת וצדק.
נוה, יש לציין, כלל לא היה אז חבר בוועדה לבחירת שופטים, אולם נשיאת בית המשפט העליון דאז איפשרה לו להשתתף בישיבות המקדימות עם שרת המשפטים שקד – אלה שבהן התקבלו ההחלטות בפועל.
חוקר: אתה נדחף לפגישה עם הנשיאה, שאין לך שום מעמד בהליך, ושוב דוחף את אתי, ומהפגישה הזו היא כבר יוצאת שופטת
נוה: הנשיאה והשרה הן נשים דעתניות ועצמאיות, והנסיון להציג אותן כעושות דברי…הוא פשוט מגוחך


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







